Plantkamele vir 'n droë plek | Netwerk24
Plantkamele vir 'n droë plek
Deur Anna Celliers 04 Januarie 2020 05:00
As jy 'n smal strook het soos by 'n oprit, of op die sypaadjie wat jy wil mooimaak sonder om te veel water te gebruik, plant die volgende tawwe tienies saam om 'n klassieke kombinasie van geharde waterbespaarders te vorm.
Euphorbia tirucalli "Sticks of Fire" is fantastiese aksentplante, goeie houerplante en floreer op verwaarlosing.
Die gewone Euphorbia tirucalli (kraal-naboom) is so wydverspreid in die wêreld dat niemand meer weet wie se eiegoed dit nou eintlik is nie.
Tradisioneel is dit as digte onvernietigbare heining- of bufferplante om woonkrale en veekrale gebruik.
Die pronkerige tuinvariëteit "Sticks of Fire" met sy oorvloed van silindervormige, goudgeel sytakkies met koraaloranje punte en klein, amper onopvallende blaartjies wat spruit uit dik litte, het modeplante vir moderne tuine geword.
Droogte, hitte en warm son maak die helder kleure nog vuriger wat die plant soos 'n baken laat uitstaan in die landskap.
"Sticks of Fire" word by uitstek as 'n aksentplant of houerplant gebruik. Jy kan nog meer dramaties te kere gaan deur hulle in groepe op 'n rotstuin tussen aalwyne en grasse te plant, of tussen hoë palms en ander subtropiese plante met groot blare in 'n tropiese tuinstyl. Dié vinnige groeier is meerstammig en word ongeveer 3 tot 4 m hoog.
'n Negatiewe kenmerk is melksap of lateks wat soms giftig is vir mens en dier en velirritasies en ontsteking veroorsaak veral as dit met die oë of oop wonde in aanraking kom. Wees dus versigtig as jy met dié plant werk.
'n Euphorbia millii-hibried – immergroen met heldergroen blare en skokpienk blomme.
'n Wenner vir die middellaag
Waar ander stekelriges hoë skelmvangers is wat 'n onwelkome lieplapper van kop tot toon in 'n doringnes sal laat vassit, is Euphorbia milii (kroondoring) se moderne hibriede meer subtiel.
Hulle vorm 'n lae doringtapyt wat selde groter as sowat 50 cm word – die perfekte enkelvangers wanneer in 'n ry geplant buite 'n grensheining of voor 'n muur op die sypaadjie. Hulle is stadig groeiende, bosserige vetplante wat ewe mooi in potte groei.
Kwekers in die Ooste en Weste het hierdie taai en geharde euphorbia-spesie van Madagaskar se potensiaal raakgesien en deesdae word hulle veredel tot hartlik blommende plantjuwele vir die honger potplantmark.
Selfs 'n woonstelbewoner op die 50ste vloer van 'n wolkekrabber kan in sy of haar sonnige kombuisvensterbank 'n kroondoring met welige geilgroen blare en dosyne wawyd oop blomme in skakerings van skarlakenrooi, skokpienk, babapienk, sagte geel, appelkoos tot wit met pienk rande aanhou.
Sou die groentjietuinier vergeet om na die plantjie om te sien, word hy of sy vergewe . . . Dis 'n euphorbia! Hulle gee nie sommer moed op nie en kan met vreeslike verwaarlosing blare en blomme afgooi, maar die karaktervolle doringtakkies sal bly en die plant sal rustig wag tot iemand hom weer water gee, en dan met hernude geesdrif sy mooigoed produseer.
Helichrysum petiolare is vrylik beskikbaar in sespakbakkies en dus redelik goedkoop. Die plante groei vinnig en dek sommer blitsvinnig 'n area.
Sit 'n bietjie grys by . . .
Kooigoed (Helichrysum petiolare) is 'n inheemse, immergroen meerjarige met wollerige, grys blare en 'n spreidende groeiwyse. Die lieflike loof maak van kooigoed 'n fantastiese vuller- en kontrasplant in 'n plantkombinasie en sal 'n mate van sagtheid verleen tussen die vetplante met hulle beeldhouvorms. Dit produseer trosse klein, roomkleurige blomme in die laatsomer tot herfs.
Euphorbia graminea "Diamond Frost"
Aanskoulik op die voorgrond
Euphorbia graminea "Diamond Frost" het nie lank geneem om wêreldwyd 'n topverkoper te word nie. Dié oulike dwergplant oortrek haarself so met spierwit, klein blommetjies dat 'n mens omtrent nie die dofgroen loof kan raaksien nie.
In warm klimate is die plant meerjarig maar in baie koue klimate moet tuiniers hulle liefs net plant vir somerplesier.
Wanneer hulle begin lyf kry, lyk hulle soos groot sagte kussings en daarom is hulle baie spesiaal op die voorgrond van 'n taai randakker.